Dansk Youtuber hjælper Peugeot-kunder med at få lovet garanti

Det kan betale sig at være vedholdende. I hvert fald har et par hundrede danske Peugeot e-3008 kunder nu fået forlænget garantien på deres elbiler markant, efter at motorjournalisten Anders Berner på sin Youtube-kanal har sat fokus på sagen. Men det er ikke nok, mener Berner, der vil kæmpe videre.

“Sagen” handler om brudte løfter. I annoncer og mailkampagner lovede den danske importør af Peugeot, Wismo Automotive, 8-års Allure-garanti på Peugeot e-3008 og e-5008. Men flere ejere klagede til Anders Berner over, at de alligevel ikke fik den udvidede garanti, men måtte nøjes med de “normale” to år. Wismo løb med andre ord fra aftalen.

Berner bed sig fast og i sidste uge kastede Wismo så håndklædet i ringen. I en pressemeddelelse fortæller de, at en række berørte kunder får udvidet deres garanti til de lovede 8 år.

Anders Berners video om “garantien der forsvandt”.

“Wismo Automotive, importør af Peugeot i Danmark, begik i foråret 2024 en fejl i kommunikationen omkring en serviceaktiveret garantiordning til købere af Peugeot E-3008,” skriver selskabets kommunikationsafdeling og fortsætter:

“For at imødekomme de berørte kunder, vil Wismo Automotive per kulance tilbyde en service-aktiveret garanti svarende til Allure Care til de kunder, der har underskrevet en slutseddel på en Peugeot E-3008 senest den 31. maj 2024.”

Forsøger at redde røv

Men sagen stopper tilsyndeladende ikke her. Ifølge pressemeddelelsen fra Wismo gælder garantirettelsen udelukkende 220 eksemplarer af Peugeot e-3008. Men der er solgt og bestilt nok 10 gange flere, skriver Anders Berner på sin Facebook-side. Samtidig blev garantien også lovet til købere af den større og dyrere Peugeot e-5008. De er ikke nævnt i Wismos pressemeddelse.

– Sagen er jo at importøren forsøger at redde røv på den dårlige omtale ved at få det til at se ud som om de kommer kunderne til hjælp. Men at hjælpe 10-12 procent af kunderne er jo ikke rigtig hjælp – men bare en smart måde at få positiv omtale på – uden at løse problemet for alvor, siger Anders Berner til iNPUT.

– Jeg er bare ikke nået helt til bunds – Wismo – Peugeot-importøren, skal ikke ha lov at dø i synden og slippe med æren i behold, når de ret beset har forsøgt – og stadig forsøger – at tage noget fra kunderne som de har lovet dem – den 8-års Allure serviceaktiverede garanti.

På sin Youtube-kanal har Anders Berner lavet adskillige videoer om uenigheder med bilimportører og -producenter. På kanalen beskriver han sin mission:

“Jeg er drevet af en anden ild end de fleste af mine kolleger i branchen. Jeg anmelder biler, men indignationen er mit brændstof. At beskrive uretfærdigheder og hjælpe bilejerne – det er faktisk det, der holder mig vågen.”

Wismo Automotive A/S, tidligere kendt som K.W. Bruun Import A/S, er en af Nordens største bilimportører. Ud over Peugeot, importerer de også biler fra blandt andet Citroën, Jeep, Mitsubishi, Alfa Romeo og Hongqi.

Dansk Youtuber hjælper Peugeot-kunder med at få lovet garanti